Dôvodová správa

Všeobecná časť

	Návrh zákona, ktorým sa mení zákon č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov vypracovalo Ministerstvo vnútra Slovenskej republiky na základe uznesenia vlády Slovenskej republiky k zmenám legislatívnych noriem podmieňujúcich návrh štátneho rozpočtu na rok 2003. 

	Z uvedeného uznesenia vyplynula pre ministra vnútra okrem iného úloha predložiť na rokovanie vlády návrh novely zákona č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov tak, aby zákon o štátnom rozpočte určoval termín účinnosti a percentuálne zvýšenie funkčných platov príslušníkov. Navrhuje sa preto doterajšie znenie § 85 ods. 5 zmeniť tak, aby došlo k naplneniu cieľa sledovaného predmetnou úlohou.

	Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi ako aj s medzinárodnými zmluvami ktorými je Slovenská republika viazaná. 

	Návrh zákona nepredpokladá zvýšený dopad na štátny rozpočet ani na zamestnanosť. 

	
Doložka zlučiteľnosti návrhu zákona 
s právom Európskych spoločenstiev a právom Európskej únie

1.	Navrhovateľ zákona:

Vláda Slovenskej republiky

2.	Názov návrhu zákona:

Návrh zákona, ktorým sa mení zákon č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov 

3.	Záväzky Slovenskej republiky vo vzťahu k Európskym spoločenstvám a Európskej únii:

a) identifikácia predmetu návrhu zákona z pohľadu Európskej dohody o pridružení, Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívnych úloh vlády Slovenskej republiky,
-	návrh zákona nepatrí medzi prioritné oblasti aproximácie práva podľa čl. 70 Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej zo dňa 4.10.1993, ktorá nadobudla účinnosť dňom 1.2.1995 (Asociačná dohoda),
 
-	návrh zákona nie je prioritou aproximácie práva podľa Národného programu pre prijatie acquis communautaire na rok 2001,

-	návrhu zákona nie je prioritou podľa Partnerstva pre vstup,

-	návrh zákona nie je prioritou aproximácie práva podľa prílohy Prípravy asociovaných krajín  strednej a východnej Európy na integráciu do vnútorného trhu Európskej únie (tzv. Biela kniha), 

-	návrh zákona nie je prioritou aproximácie práva podľa screeningu,

-	návrh zákona nie je zahrnutý do plánu legislatívnych úloh vlády Slovenskej republiky na rok 2002.
 
b) identifikácia záväzkov vyplývajúcich zo schválených negociačných pozícií v príslušnej kapitole, ktorá je predmetom návrhu zákona.

Slovenská republiky neprevzala na seba žiadny záväzok vyplývajúci zo schválených negociačných pozícií vo vzťahu k návrhu zákona.

4.	Problematika návrhu zákona:

b) nie je upravená v práve Európskych spoločenstiev,
	
	Problematika návrhu zákona je ponechaná na vnútroštátnu právnu úpravu.

d) nie je upravená v práve Európskej únie.
	
	Problematika návrhu zákona je ponechaná na vnútroštátnu právnu úpravu.

5.	Stupeň zlučiteľnosti návrhu zákona s právom Európskych spoločenstiev a právom Európskej únie:

Vzhľadom na vnútroštátny charakter upravovanej problematiky je bezpredmetné vyjadrovanie sa k stupňu zlučiteľnosti návrhu zákona s právom ES/EÚ.

6.	Gestor (spolupracujúce rezorty):

Pre určenie gestorstva k smerniciam je tento bod bezpredmetný.

7.	Účasť expertov pri príprave návrhu zákona a ich stanovisko k zlučiteľnosti návrhu zákona s právom ES/EÚ:

Účasť expertov na príprave návrhu zákona nebola využitá.

Osobitná časť 

K článku 1

	V súlade s úlohou citovanou vo všeobecnej časti dôvodovej správy, navrhuje sa zmeniť ustanovenie § 85 ods. 5 zákona č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení zákona č. 328/2002 Z.z.  

Nové znenie sa navrhuje tak, aby ustanovilo, že percento zvýšenia funkčných platov bude obsahovať zákon o štátnom rozpočte na príslušný kalendárny rok. Súčasne sa doterajšie znenie odseku 7 upravujúce zaokrúhľovanie funkčného platu presúva do nového znenia odseku 5. Vzhľadom na uvedené sa následne vypúšťajú doterajšie odseky 6 a 7 v § 85. Navrhovaným riešením sa upúšťa od valorizačného mechanizmu, ktorý podmieňuje úpravu funkčných platov zvýšením priemerného platu v národnom hospodárstve o viac ako 5 %. 

K článku 2 

	Vzhľadom na naliehavú potrebu prijatia zákona sa navrhuje účinnosť dňom vyhlásenia.